ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ σχετικά με ένα κώδικα συμπεριφοράς για την καταπολέμηση της φαρμακοδιέγερσης στις αθλητικές δραστηριότητες (92/C 44/01)

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

Αναφερόμενοι στο ψήφισμά τους της 3ης Δεκεμβρίου 1990 για μια κοινοτική δράση καταπολέμησης της φαρμακοδιέγερσης, συμπεριλαμβανομένης της κατάχρησης φαρμάκων, στον αθλητισμό (1),

Υπενθυμίζοντας επίσης τη σχετική δήλωση της 4ης Ιουνίου 1991 (2),

Σημειώνοντας με ενδιαφέρον την ανακοίνωση της Επιτροπής προς το Συμβούλιο για τη φαρμακοδιέγερση στον αθλητισμό και ιδιαιτέρως την ανάλυση του φαινομένου της φαρμοκοδιέγερσης και των επιπτώσεών της στην υγεία,

Εκτιμώντας ότι το σχέδιο κώδικα συμπεριφοράς κατά της φαρμακοδιέγερσης στον αθλητισμό, το οποίο περιλαμβάνεται στην ανακοίνωση αυτή, ανταποκρίνεται στους στόχους του προαναφερόμενου ψηφίσματος, και ότι η στιγμή είναι ιδιαίτερα κατάλληλη για την θέσπισή του, ενόψει των Ολυμπιακών Αγώνων της Αλμπερτβίλ και της Βαρκελώνης το 1992,

ΕΓΚΡΙΝΟΥΝ τον κώδικα συμπεριφοράς, όπως περιλαμβάνεται στο παράρτημα, ως μέσο πληροφόρησης και εκπαίδευσης του ευρέως κοινού και ιδιαιτέρως των νέων, καθώς και των σχετικών κύκλων,

ΚΑΛΟΥΝ την Επιτροπή και τα κράτη μέλη:

- να εξασφαλίσουν την όσο το δυνατόν ευρύτερη διάδοση του εν λόγω κώδικα ιδιαιτέρως ενόψει των αθλητικών εκδηλώσεων που θα λάβουν χώρα κατά το 1992, σε συνεργασία με τα κράτη μέλη τα οποία συμμετέχουν ιδιαιτέρως στη διοργάνωσή τους,

- να χρησιμοποιούν τον κώδικα αυτό για να ενισχύουν τις πρωτοβουλίες κατάρτισης, ενημέρωσης και εκπαίδευσης για την καταπολέμηση της φαρμακοδιέγερσης.

(1) ΕΕ αριθ. C 329 της 31. 12. 1990, σ. 2.

(2) ΕΕ αριθ. C 170 της 29. 6. 1991, σ. 1.

ΠΑΡΑΡΤΗΜΑ

ΚΩΔΙΚΑΣ ΣΥΜΠΕΡΙΦΟΡΑΣ ΚΑΤΑ ΤΗΣ ΦΑΡΜΑΚΟΔΙΕΓΕΡΣΗΣ ΣΤΟΝ ΑΘΛΗΤΙΣΜΟ 1. Οι νέοι πρέπει να ενθαρρύνονται να έχουν τον πρώτο ρόλο στην προώθηση της συμμετοχής σε αθλητικές δραστηριότητες χωρίς φαρμακοδιέγερση και να υποστηρίζουν αυτή τη στάση ανάμεσα στους συνομηλίκους τους.

2. Οι γονείς πρέπει να ενθαρρύνονται να καλλιεργούν στα παιδιά τους μια θετική στάση για τη συμμετοχή σε αθλητικές δραστηριότητες, να τους παρέχουν ηθική υποστήριξη στις προσπάθειές τους και να ενισχύουν τις θεμελιώδεις αξίες της καλής υγείας, της καθαρής άμιλλας και του ομαδικού πνεύματος.

3. Τα σχολεία, τα πανεπιστήμια και τα άλλα εκπαιδευτικά κέντρα πρέπει να προωθούν την επιδίωξη της επιτυχίας μέσω της καθαρής άμιλλας και της συμμετοχής στις αθλητικές δραστηριότητες χωρίς προσφυγή σε προϊόντα και μεθόδους φαρμακοδιέγερσης.

4. Οι αθλητές, ως πρότυπα συμπεριφοράς, πρέπει να συμβάλουν στην αποκατάσταση της εμπιστοσύνης στις αθλητικές δραστηριότητες και σε μια κοινωνία χωρίς χρήση φαρμακοδιέγερσης.

5. Οι επαγγελματίες του τομέα της υγείας οφείλουν να είναι πλήρως ενημερωμένοι για τις συνέπειες των προϊόντων και τις μεθόδους φαρμακοδιέγερσης και να συμβουλεύουν τα άτομα με τα οποία έρχονται σε επαφή επαγγελματικά.

6. Το περιβάλλον των αθλητών (ιδίως αθλητικοί μάνατζερ, προπονητές) πρέπει να διαδραματίζει ενεργό ρόλο στην πρόληψη της φαρμακοδιέγερσης και στην ενθάρρυνση της καθαρής άμιλλας.

7. Οι οργανώσεις που ασχολούνται με αθλητικές δραστηριότητες, συμπεριλαμβανομένων εκείνων που έχουν σχέση με το κίνημα του ολυμπισμού, πρέπει να επανεδραιώσουν το πνεύμα της καθαρής άμιλλας.

8. Οι αθλητικές αργανώσεις, σε εθνικό και διεθνές επίπεδο, πρέπει να συνεργάζονται σε θέματα που αφορούν τη φαρμακοδιέγερση και τον έλεγχό της.

9. Τα εργαστήρια ελέγχου πρέπει να εξακολουθήσουν να εφαρμόζουν αξιόπιστες και υψηλής ποιότητας μεθόδους για την ανίχνευση των φαρμάκων. Πρέπει επίσης να ελέγχουν την εμφάνιση νέων ουσιών με διεγερτικές ικανότητες και να ενημερώνουν τις αρμόδιες αρχές για τη λήψη των αναγκαίων μέτρων.

10. Τα μέσα ενημέρωσης πρέπει να παρέχουν στο ευρύ κοινό πληροφορίες για τα προγράμματα προπόνησης των αθλητών και όχι απλώς για τα αποτελέσματα των αθλητικών συναντήσεων, καθώς και για τις αρνητικές συνέπειες της φαρμακοδιέγερσης στην υγεία.